REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj 06-2/16-17

2. februar 2017. godine

B e o g r a d

ZAPISNIK

SA 17. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 2. FEBRUARA 2017. GODINE

Sednica je počela u 11,00 časova.

 Sednici je predsedavao dr Aleksandar Martinović, predsednik Odbora.

Sednici su prisustvovali članovi Odbora: Aleksandar Marković, Darko Laketić, Katarina Rakić, Dušica Stojković, Aleksandra Đurović, Branimir Jovanović, Momo Čolaković, Petar Petrović i Nenad Čanak.

Sednici su prisustvovali i zamenici članova Odbora: Vesna Rakonjac, zamenik Veroljuba Matića, Stefana Miladinović, zamenik Đorđa Milićevića i Milorad Mirčić, zamenik Vojislava Šešelja.

Sednici su prisustvovali i narodni poslanici: Tatjana Macura i Ljubiša Stojmirović.

Sednici nisu prisustvovali članovi Odbora: Veroljub Matić, Đorđe Milićević, Vojislav Šešelj, Nemanja Šarović, Branka Stamenković, Bojan Pajtić i Nenad Konstantinović.

Pre utvrđivanja dnevnog reda, Odbor je većinom glasova prihvatio predlog predsednika Odbora za obavljanje zajedničkog jedinstvenog pretresa po tač. 2, 3, 4. i 5. predloženog dnevnog reda, na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine. Odbor je većinom glasova prihvatio i predlog predsednika Odbora za obavljanje zajedničkog jedinstvenog pretresa po tač. 6, 7. i 8. predloženog dnevnog reda.

 Na predlog predsednika, Odbor je većinom glasova utvrdio sledeći

D n e v n i r e d:

-usvajanje zapisnika sa 11. sednice Odbora-

1. Donošenje rešenja o utvrđivanju prestanka rada na položaju pomoćnika generalnog sekretara Narodne skupštine – rukovodilac Sektora za zakonodavstvo;
2. Razmatranje zahteva Marka Jankovića, člana Komisije za hartije od vrednosti, za davanje mišljenja za vršenje druge javne funkcije (21 Broj: 02-3608/16 od 27. decembra 2016. godine);
3. Razmatranje zahteva Mirjane Ivošević, člana Komisije za hartije od vrednosti, za davanje mišljenja za vršenje druge javne funkcije (21 Broj: 02-3609/16 od 27. decembra 2016. godine);
4. Razmatranje zahteva Dragane Odović, člana Republičke izborne komisije, za davanje mišljenja za vršenje druge javne funkcije (21 Broj: 02-3658/16 od 30. decembra 2016. godine i 16. januara 2017. godine);
5. Razmatranje zahteva Ljubice Mrdaković-Todorović, narodnog poslanika, za davanje mišljenja za vršenje druge javne funkcije (21 Broj: 02-182/17 od 27. januara 2017. godine);
6. Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Saši Raduloviću, na Šestoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3485/16 od 21. decembra 2016. godine);
7. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Marku Đurišiću i Saši Raduloviću, na Sedmoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3595/16 od 26. decembra 2016. godine);
8. Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Saši Raduloviću i Zoranu Živkoviću, na Sedmoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3659/16 od 30. decembra 2016. godine);
9. Utvrđivanje spiska nalepnica za parkiranje A-I i A-II.

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik sa 11. sednice Odbora, održane 4. novembra 2016. godine.

**Prva tačka dnevnog reda**: Donošenje rešenja o utvrđivanju prestanka rada na položaju pomoćnika generalnog sekretara Narodne skupštine – rukovodilac Sektora za zakonodavstvo

Predsednik Odbora upoznao je prisutne članove i zamenike članova Odbora da je Mirjani Radaković, pomoćniku generalnog sekretara Narodne skupštine – rukovodilac Sektora za zakonodavstvo, 6. decembra 2016. godine istekao petogodišnji mandat te da je s tim u vezi neophodno doneti rešenje o utvrđivanju prestanka rada na položaju pomoćnika generalnog sekretara Narodne skupštine – rukovodilac Sektora za zakonodavstvo. Imenovana je na navedenu funkciju postavljena na 108. sednici Administrativnog odbora, 6. decembra 2011. godine. Kako je dalje naveo, odredbom člana 76. Zakona o državnim službenicima propisani su razlozi za prestanak rada na položaju, među kojima je naveden i protek vremena na koji je državni službenik postavljen, dok je članom 79. Zakona propisano da se prestanak rada na položaju utvrđuje rešenjem koje donosi telo nadležno za postavljenje državnog službenika.

Diskusije nije bilo.

Odbor je na predlog predsednika Odbora, većinom glasova doneo sledeće

R E Š E Nj E

MIRJANI RADAKOVIĆ, prestaje rad na položaju pomoćnika generalnog sekretara Narodne skupštine – rukovodilac Sektora za zakonodavstvo, sa 6. decembrom 2016. godine, zbog proteka vremena na koji je postavljena.

Imenovana ima pravo na platu i druge dodatke zaključno sa 6. decembrom 2016. godine.

O sprovođenju ovog rešenja staraće se Odsek za budžetsko računovodstvo.

**Druga, Treća, Četvrta i Peta tačka dnevnog reda**: Razmatranje zahteva Marka Jankovića, člana Komisije za hartije od vrednosti, za davanje mišljenja za vršenje druge javne funkcije (21 Broj: 02-3608/16 od 27. decembra 2016. godine); Razmatranje zahteva Mirjane Ivošević, člana Komisije za hartije od vrednosti, za davanje mišljenja za vršenje druge javne funkcije (21 Broj: 02-3609/16 od 27. decembra 2016. godine); Razmatranje zahteva Dragane Odović, člana Republičke izborne komisije, za davanje mišljenja za vršenje druge javne funkcije (21 Broj: 02-3658/16 od 30. decembra 2016. godine i 16. januara 2017. godine) i Razmatranje zahteva Ljubice Mrdaković-Todorović, narodnog poslanika, za davanje mišljenja za vršenje druge javne funkcije (21 Broj: 02-182/17 od 27. januara 2017. godine)

Predsednik Odbora obavestio je članove i zamenike članova Odbora da su Marko Janković i Mirjana Ivošević, članovi Komisije za hartije od vrednosti; Dragana Odović, član Republičke izborne komisije i dr Ljubica Mrdaković-Todorović, narodni poslanik, u vezi sa članom 28. stav 4. Zakona o Agenciji za borbu protiv korupcije, podneli Odboru zahteve za obavljanje druge javne funkcije.

Kako je podsetio, Odbor je saglasno navedenom zakonu kao i Poslovniku Narodne skupštine, ovlašćen za davanje mišljenja narodnim poslanicima i licima koje bira Narodna skupština, za obavljanje druge javne funkcije. Mišljenje Odbora je prethodni formalni uslov na osnovu koga Agencija uzima u razmatranje i odlučuje o zahtevima navedenih lica.

Tatjana Macura, narodni poslanik, postavila je pitanje zbog čega se po automatizmu daju pozitivna mišljenja i time stvara kumulacija funkcija, kao i zbog čega je izuzetak od pravila koji je propisao Zakon, postao praksa u radu Odbora.

Diskusije nije bilo.

Na predlog predsednika, Odbor je većinom glasova dao pozitivno mišljenje da Marko Janković, uz vršenje funkcije člana Komisije za hartije od vrednosti, može da vrši i funkciju člana Odbora za javni nadzor nad obavljanjem revizije.

Na predlog predsednika, Odbor je većinom glasova dao pozitivno mišljenje da Mirjana Ivošević, uz vršenje funkcije člana Komisije za hartije od vrednosti, može da vrši i funkciju člana Nacionalne komisije za računovodstvo.

Na predlog predsednika, Odbor je većinom glasova dao pozitivno mišljenje da Dragana Odović, uz vršenje funkcije člana Republičke izborne komisije, može da vrši i funkciju predsednika Upravnog odbora Razvojne agencije Srbije.

Na predlog predsednika, Odbor je većinom glasova dao pozitivno mišljenje da dr Ljubica Mrdaković-Todorović, uz vršenje funkcije narodnog poslanika, može da vrši i funkciju predsednika Upravnog odbora Specijalne bolnice za psihijatrijske bolesti „Gornja Toponica“.

**Šesta, Sedma i Osma tačka dnevnog reda**: Razmatranje obaveštenja generalnog sekretara Narodne skupštine o izricanju mere održavanja reda narodnom poslaniku Saši Raduloviću, na Šestoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3485/16 od 21. decembra 2016. godine); Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Marku Đurišiću i Saši Raduloviću, na Sedmoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3595/16 od 26. decembra 2016. godine) i Razmatranje obaveštenja generalnog sekretara Narodne skupštine o izricanju mera održavanja reda narodnim poslanicima Saši Raduloviću i Zoranu Živkoviću, na Sedmoj sednici Drugog redovnog zasedanja Narodne skupštine Republike Srbije u 2016. godini (21 Broj: 120-3659/16 od 30. decembra 2016. godine)

Predsednik Odbora je najpre upoznao članove i zamenike članova Odbora da u skladu sa članom 108. Poslovnika Narodne skupštine, a na osnovu izrečenih mera zbog povrede reda na sednici Narodne skupštine, Odbor donosi odluke o novčanim kaznama. Evidenciju o izrečenim merama vodi generalni sekretar Narodne skupštine, koji o tome obaveštava Odbor. U nastavku, podsetio je članove i zamenike članova Odbora da su im navedena obaveštenja generalnog sekretara Narodne skupštine dostavljena zajedno sa izvodima iz stenografskih beležaka sa navedenih sednica. Posebno je istakao da ukoliko je narodnom poslaniku izrečeno više mera zbog povrede reda na sednici Narodne skupštine, novčane kazne se ne sabiraju, već se narodnom poslaniku izriče samo najviša novčana kazna.

U diskusiji su učestvovali: dr Aleksandar Martinović, Milorad Mirčić i Tatjana Macura.

Milorad Mirčić, zamenik člana Odbora je istakao da će glasati protiv navedenih predloga odluka i pozvao narodne poslanike na ponašanje koje će ubuduće u što manjoj meri dovesti do toga da predsednik Narodne skupštine i predsedavajući posežu za izricanjem ovakvih mera.

Tatjana Macura, narodni poslanik, istakla je da nije bilo osnova za izricanje mera koje su izrečene narodnim poslanicima Saši Raduloviću i Marku Đurišiću i da su tom prilikom iscenirane situacije na osnovu kojih su njima izrečene navedene mere.

Predsednik Odbora je pojasnio da se izricanje navedenih mera odnosilo na ponašanje narodnih poslanika na navedenim sednicama, koje ne priliči Parlamentu, a ne na mišljenje koje su oni na tim sednicama izneli.

Na predlog predsednika, Odbor je većinom glasova doneo sledeću odluku o novčanoj kazni iz tačke šest utvrđenog dnevnog reda:

SAŠA RADULOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 10% osnovne plate narodnog poslanika, u iznosu od 6.829,78 dinara.

Kazna iz stava 1. ove odluke oduzeće se od plate imenovanog narodnog poslanika za mesec januar 2017. godine.

O sprovođenju ove odluke staraće se Odsek za budžetsko računovodstvo.

Na predlog predsednika, Odbor je većinom glasova doneo sledeće odluke o novčanim kaznama iz tačke sedam utvrđenog dnevnog reda:

MARKO ĐURIŠIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 10% osnovne plate narodnog poslanika, u iznosu od 6.829,78 dinara.

Kazna iz stava 1. ove odluke oduzeće se od plate imenovanog narodnog poslanika za mesec januar 2017. godine.

O sprovođenju ove odluke staraće se Odsek za budžetsko računovodstvo.

SAŠA RADULOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 20% osnovne plate narodnog poslanika, u iznosu od 13.659,55 dinara.

Kazna iz stava 1. ove odluke oduzeće se od plate imenovanog narodnog poslanika za mesec januar 2017. godine.

O sprovođenju ove odluke staraće se Odsek za budžetsko računovodstvo.

Na predlog predsednika, Odbor je većinom glasova doneo sledeće odluke o novčanim kaznama iz tačke osam utvrđenog dnevnog reda:

SAŠA RADULOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 20% osnovne plate narodnog poslanika, u iznosu od 13.659,55 dinara.

Kazna iz stava 1. ove odluke oduzeće se od plate imenovanog narodnog poslanika za mesec februar 2017. godine.

O sprovođenju ove odluke staraće se Odsek za budžetsko računovodstvo.

ZORAN ŽIVKOVIĆ, narodni poslanik na stalnom radu u Narodnoj skupštini, kažnjava se novčanom kaznom u visini od 40% osnovne plate narodnog poslanika, u iznosu od 27.319,10 dinara.

Kazna iz stava 1. ove odluke oduzeće se od plate imenovanog narodnog poslanika za mesec januar 2017. godine.

O sprovođenju ove odluke staraće se Odsek za budžetsko računovodstvo.

**Deveta tačka dnevnog reda:**Utvrđivanje spiska nalepnica za parkiranje A-I i A-II

 Predsednik Odbora je informisao članove i zamenike članova Odbora da je određen broj narodnih poslanika, kao i lica zaposlenih u Službi, u skladu sa Odlukom o korišćenju prostora za parkiranje vozila oko zgrade Narodne skupštine, podnelo Odboru zahtev za izdavanje nalepnica za parkiranje A-I i A-II.

Diskusije nije bilo.

Na predlog predsednika, Odbor je većinom glasova utvrdio Spisak nalepnica za parkiranje A-I i A-II.

 Sednica je završena u 11,40 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

Svetlana Dedić dr Aleksandar Martinović